**AZƏRBAYCAN RESPUBLİKASININ**

**NAZİRLƏR KABİNETİ**

**Q Ə R A R**

**№ 292**

   **Bakı şəhəri,                                                       31 avqust 2015-ci il**

**“Azərsu” Açıq Səhmdar Cəmiyyətinin strukturu ilə bağlı bəzi məsələlər barədə**

  Azərbaycan Respublikası Konstitusiyasının 119-cu maddəsinin səkkizinci abzasını rəhbər tutaraq, “Azərsu” Açıq Səhmdar Cəmiyyətinin Azərbaycan Respublikasının Əmlak Məsələləri Dövlət Komitəsi ilə razılaşdırılmış təklifinə əsasən Azərbaycan Respublikasının Nazirlər Kabineti qərara alır:

1. “Azərsu” Açıq Səhmdar Cəmiyyəti “Azərsu” ASC-nin İstehsalat Texniki Komplektləşdirmə İdarəsinin ona qoşulması şəklində yenidən təşkil edilsin.

2. “Azərsu” ASC hüquq varisliyi qaydasında ona qoşulan “Azərsu” ASC-nin İstehsalat Texniki Komplektləşdirmə İdarəsinin bütün hüquq və öhdəliklərini öz üzərinə götürsün.

3. “Azərsu” ASC-nin İstehsalat Texniki Komplektləşdirmə İdarəsinin “Azərsu” ASC-yə qoşulması ilə bağlı təhvil aktının təsdiq edilməsi səlahiyyəti “Azərsu” ASC-nin sədrinə verilsin.

4. “Azərsu” ASC-yə qoşulan “Azərsu” ASC-nin İstehsalat Texniki Komplektləşdirmə İdarəsinin nizamnamə kapitalı qoşulma zamanı “Azərsu” ASC-nin nizamnamə kapitalına konvertasiya edilmədən ödənilsin, “Azərsu” ASC-nin nizamnamə kapitalı, payların miqdarı və dəyəri “Azərsu” ASC-nin İstehsalat Texniki Komplektləşdirmə İdarəsinin ona qoşulması ilə yenidən təşkili zamanı dəyişmədən mövcud səviyyədə saxlanılsın.

5. “Azərsu” ASC-nin “Göyçay Sukanal” Törəmə Səhmdar Cəmiyyəti və “Ağdaş Sukanal” Törəmə Səhmdar Cəmiyyəti “Azərsu” ASC-nin “Birləşmiş Sukanal” Məhdud Məsuliyyətli Cəmiyyətinin tərkibində fəaliyyət göstərən hüquqi şəxslər kimi müəyyən edilsinlər.

6. “Azərsu” Açıq Səhmdar Cəmiyyətinin Nizamnaməsinin və strukturunun təsdiq edilməsi haqqında” Azərbaycan Respublikası Nazirlər Kabinetinin 2005-ci il 22 mart tarixli 50 nömrəli qərarı (Azərbaycan Respublikasının Qanunvericilik Toplusu, 2005, № 3, maddə 257; 2006, № 1, maddə 59; 2007, № 9, maddə 922; 2009, № 10, maddə 846; 2010, № 11, maddə 1039; 2011, № 5, maddə 442; 2013, № 6, maddə 760) ilə təsdiq edilmiş “Azərsu” Açıq Səhmdar Cəmiyyətinin Strukturu”nda aşağıdakı dəyişikliklər edilsin:

6.1. 2.20 - 2.23-cü bəndlər aşağıdakı redaksiyada verilsin:

“2.20. Oğuz-Qəbələ-Bakı Su Təchizatı İdarəsi;

2.21. Kür Su Təchizatı İdarəsi;

2.22. Ceyranbatan Su Təchizatı İdarəsi;

2.23. H.Z.Tağıyev adına Su Təchizatı İdarəsi;”;

6.2. aşağıdakı məzmunda 2.24-1-ci və 2.24-2-ci bəndlər əlavə edilsin:

 “2.24-1. Ekologiya İdarəsi;

2.24-2. İstehsalat-Texniki Komplektləşdirmə İdarəsi.”;

6.3. 3.2-ci, 3.6-cı və 3.7-ci bəndlər ləğv edilsin.

7.Azərbaycan Respublikasının Vergilər Nazirliyi, Azərbaycan Respublikasının Əmlak Məsələləri Dövlət Komitəsi və “Azərsu” Açıq Səhmdar Cəmiyyəti bu qərardan irəli gələn məsələləri həll etsinlər.

**Artur RASİ-ZADƏ,**

 **Azərbaycan Respublikasının Baş naziri**